b'\n_START_ARTICLE_\nPape\xc5\xbe Hormizd\n_START_SECTION_\n\xc5\xbdivljenjepis\n_START_PARAGRAPH_\nIme Hormizd (latinsko Hormisdas) izhaja prek starogr\xc5\xa1\xc4\x8dine (\xe1\xbd\x89\xcf\x81\xce\xbc\xce\xaf\xcf\x83\xce\xb4\xce\xb1\xcf\x82) iz perzij\xc5\xa1\xc4\x8dine in pomeni dober. Vendar je rodovina pape\xc5\xbea Hormizda verjetno izvirala iz Italije. Ime je najbr\xc5\xbe dobil v \xc4\x8dast izgnanega perzijskega kraljevi\xc4\x8da Hormizda, sina perzijskega kralja Hormizda II., ki ga praznuje Rimski martirologij 8. avgusta in je bolj \xc4\x8de\xc5\xa1\xc4\x8den na Zahodu kot na Vzhodu. Imeni o\xc4\x8deta in sina pape\xc5\xbea Hormizda pa le ka\xc5\xbeeta na to, da je imel rimski rodovnik. Doma je bil iz Frosinona v ju\xc5\xbenem Laciju; po nekaterih je to mesto v Kampaniji, ker obseg pokrajin ni bil skozi zgodovino vedno enak._NEWLINE_Kot vdovec je postal diakon in duhovnik rimske Cerkve; na pape\xc5\xa1kem sede\xc5\xbeu mu je kot sedmi sledil sin Silverij.\n_START_SECTION_\nPape\xc5\xbeevanje\n_START_PARAGRAPH_\nDa bi se izognili podobnim nev\xc5\xa1e\xc4\x8dnostim, kot so spremljale njegovo izvolitev, je najbr\xc5\xbe Simah izrazil \xc5\xa1e pred smrtjo, ki ga je doletela v Rimu 19. julija 514, \xc5\xbeeljo glede naslednika, kajti \xc5\xbee takoj po pogrebu so izvolili 20. julija Hormizda, ki je kot vdovec postal duhovnik.\n_START_SECTION_\nSprava s Carigradom\n_START_PARAGRAPH_\n\xc5\xbde takoj od za\xc4\x8detka slu\xc5\xbebe je Hormizd \xc5\xbeelel vzpostaviti ponovno cerkveno edinost s Carigradom. Dvakrat mu je spodletelo, tretji\xc4\x8d pa se je posre\xc4\x8dilo. _NEWLINE_Prestra\xc5\xa1en zaradi upora vojskovodja Vitalijana (Vitalianus) je cesar Anastazij (491-518) povabil pape\xc5\xbea, naj pride predsedovat koncilu zedinjenja v Heraklejo ; ko pa sta dva \xc5\xa1kofa kot njegova odposlanca res prispela tja, je bil upor \xc5\xbee zadu\xc5\xa1en. Cesar ju je predomislil ter ju poslal z razmajano ladjo pod mo\xc4\x8dno stra\xc5\xbeo nazaj v Rim. To dejanje je sodobnik Enodij ozna\xc4\x8dil z besedami: Graeca fides \xe2\x80\x93 nulla fides!Kmalu nato, leta 518, je cesarja zadela strela; sodobniki so videli v tem Bo\xc5\xbejo kazen._NEWLINE_Njegov naslednik, cesar Justin (518-527) pa je bil naklonjen katoli\xc5\xa1ki veri, kakor tudi njegova mati in \xc5\xbeena; zato je takoj po zasedbi prestola povabil pape\xc5\xbea, naj obnovi edinost. Tudi carigrajski patriarh Janez mu je v pismu zagotovil, da bo sprejel kalcedonske in Leonove dolo\xc4\x8dbe. Po posvetovanju s kraljem Teodorikom je poslal pod vodstvom kapuanskega \xc5\xa1kofa Germana (Germanus) odli\xc4\x8dno odposlanstvo, ki je nosilo s sabo Hormizdov obrazec (Formula Hormizdas). V njem so bile potrjene kalcedonske in Leonove dolo\xc4\x8dbe, obsojeni heretiki z Akacijem vred, kakor tudi v polnosti sprejeta vera, ki jo izpoveduje Rimska Cerkev. Obrazec se je kon\xc4\x8dal s priznanjem prvenstva Rima:_NEWLINE_Zveli\xc4\x8danje nam najbolj zagotavlja sprejemanje obrazca prave vere; zato ne smemo nikakor skreniti s poti, ki so nam jo za\xc4\x8drtali apostolski o\xc4\x8detje. Ne smemo spregledati besed na\xc5\xa1ega Gospoda Jezusa Kristusa: \xc2\xbbTi si Peter; in na to skalo bom sezidal svojo Cerkev\xc2\xab\xc2\xa0(Mt 16,18). Iz tega sledi, da je katoli\xc5\xa1ko vero vedno ohranjal neomade\xc5\xbeevano apostolski sede\xc5\xbe\xe2\x80\xa6 V vsem sprejemamo prvenstvo Rimskega apostolskega sede\xc5\xbea in njegova dolo\xc4\x8dila._NEWLINE_Tudi prej\xc5\xa1nje pape\xc5\xa1ko odposlanstvo je nosilo s seboj v Carigrad enak obrazec, ki so ga ilirski in \xc5\xa1panski \xc5\xa1kofje \xc5\xbee pred dvema letoma podpisali. Tokrat pa so odposlanstvo v Carigradu sprejeli z vsemi \xc4\x8dastmi: 28. marca 518 so v cesarski pala\xc4\x8di zbrani \xc5\xa1kofje in oblastniki podpisali Hormizdov obrazec, nakar so se v procesiji napotili v baziliko Hagija Sofija, kjer je bilo toliko obhajil kot \xc5\xa1e nikoli poprej; mnogi so jokali od veselja in nazdravljali pape\xc5\xbeu in cesarju. Obrazec je kasneje \xc5\xa1irom cesarstva podpisalo skupno 2500 \xc5\xa1kofov. Tako je bil kon\xc4\x8dan prvi 35-letni vzhodni cerkveni razkol, ko cesar ni izvajal oblasti\xc5\xbeeljnosti ter nasilja nad Cerkvijo, \xc5\xa1kofov pa ni vodila strahopetnost, prilizovanje in \xc4\x8dastihlepnost. Ponekod pa so se zedinjenju upirali: zlasti Aleksandrija je \xc5\xa1e vedno nasprotovala Kalcedonu.\n_START_SECTION_\nDela\n_START_PARAGRAPH_\nPape\xc5\xbe Hormizd je naro\xc4\x8dil opatu Dioniziju (Dionysius Exiguus) prevod iz gr\xc5\xa1\xc4\x8dine v latin\xc5\xa1\xc4\x8dino dolo\xc4\x8dbe vzhodnega cerkvenega zakonika, da bi jih v Rimu pravilneje razumeli. _NEWLINE_Nezvestemu solunskemu \xc5\xa1kofu Doroteju (Dorotheus) je odvzel naslov apostolskega vikarja. Pogosto si je dopisoval z arle\xc5\xa1kim \xc5\xa1kofom Cezarijem (Caesarius) in viennskim nad\xc5\xa1kofom Avitom (Avitus). _NEWLINE_Arle\xc5\xa1kemu samostanu je podelil pravico, da ustanavlja nove samostane, kateri mu bodo podrejeni. To je prva znana izvzetost (exemptio) samostana izpod \xc5\xa1kofovske oblasti.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nUmrl je v Rimu. Pokopan je pri Svetem Petru. Njegov god je 6. avgusta. Prej so praznovali njegov god 11. avgusta.'